b'\n_START_ARTICLE_\nValunta\n_START_PARAGRAPH_\nValunta on suure, joka kuvaa valuma-alueelta virtauksien mukana poistuvaa vesim\xc3\xa4\xc3\xa4r\xc3\xa4\xc3\xa4. Sen yksikk\xc3\xb6 on yleens\xc3\xa4 millimetri tai millimetri\xc3\xa4 aikayksik\xc3\xb6ss\xc3\xa4. Termi valuma taas tarkoittaa valuntaa alueen pinta-alaa kohden. Valuman tunnus on q ja yksikk\xc3\xb6 litraa sekunnissa neli\xc3\xb6kilometrill\xc3\xa4. Englannin kielen termi runoff viittaa sek\xc3\xa4 valumaan ett\xc3\xa4 valuntaan._NEWLINE_Veden kiertokulussa vesi sataa ilmakeh\xc3\xa4st\xc3\xa4 alas maahan kulkeutuakseen sitten valuntana takaisin meriin. Vesist\xc3\xb6n valuma-alue tarkoittaa sit\xc3\xa4 aluetta, jolle pudonnut sadevesi kulkeutuu pois kyseisen vesist\xc3\xb6n kautta. Valuma-alue on niin sanottujen vedenjakajien rajaama: vedenjakajat ovat korkeita maastonkohtia, jotka konkreettisesti jakavat sataneen veden sen mukaan, kumpaa rinnett\xc3\xa4 pitkin vesi valuu pois. Pintavesien ja pohjavesien valuma-alueet ja vedenjakajat voivat erota toisistaan. Valuma-alue m\xc3\xa4\xc3\xa4ritet\xc3\xa4\xc3\xa4n topografisen kartan avulla, ep\xc3\xa4selviss\xc3\xa4 tapauksissa apuna voidaan k\xc3\xa4ytt\xc3\xa4\xc3\xa4 maastossa suoritettuja korkeusmittauksia.\n_START_SECTION_\nValuntaan vaikuttavat tekij\xc3\xa4t\n_START_PARAGRAPH_\nRankkasateet ja lumien sulaminen aiheuttavat tyypillisesti valuntapiikkej\xc3\xa4. Runsas kasvillisuus pid\xc3\xa4tt\xc3\xa4\xc3\xa4 vett\xc3\xa4 est\xc3\xa4en valuntary\xc3\xb6ppyj\xc3\xa4 ja siten tulvia. My\xc3\xb6s maaper\xc3\xa4, esimerkiksi soramaa, voi hidastaa valuntaa merkitt\xc3\xa4v\xc3\xa4sti. Sen sijaan esimerkiksi asfaltti pid\xc3\xa4tt\xc3\xa4\xc3\xa4 vett\xc3\xa4 eritt\xc3\xa4in huonosti. Valuma-alueen muoto ja korkeussuhteet vaikuttavat veden ker\xc3\xa4ytymiseen: nopeimmin vesi p\xc3\xa4\xc3\xa4see ker\xc3\xa4ytym\xc3\xa4\xc3\xa4n py\xc3\xb6reill\xc3\xa4 valuma-alueilla sek\xc3\xa4 vuorisilla alueilla. Valuma-alueen j\xc3\xa4rvet tai suot ker\xc3\xa4\xc3\xa4v\xc3\xa4t satanutta vett\xc3\xa4 ja siten hidastavat valuntaa.'